EESTI ADVOKATUURI JUHATUS

ISTUNGI PROTOKOLL

6. veebruar 2018. a nr 3

Tallinn

Advokaadi kontaktisikuna tegutsemisest

Seoses kontaktisiku regulatsiooni jõustumisega palub advokaat juhatusel selgitada järgmist:

1. Kas kontaktisiku teenus on õigusteenuse uus alaliik või tegemist on õigusteenuseks mitteoleva teenusega? Vastusest sellele küsimusele sõltuvad tagajärjed, mis võivad tuleneda nt AdvS § 19 lg-st 3; § 35 lg 1 p-st 1; § 40 lg-st 3; § 43 lg-test 1 ja 3; § 45 lg-st 1; § 55 lg-test 1 ja 2.
2. Kas viidatud äriseadustiku norm ei sea ohtu advokaadisaladusi? Nt kui tullakse läbi otsima äriühingut (mitte advokaadibürood) prokuratuuri määruse (mitte kohtumääruse) alusel.
3. Kas advokaadibürooga samades ruumides võib olla ka äriühingu kontor?
4. Kas advokaadibüroos võib hoida äriühingu dokumente, mis ei ole seotud õigusteenusega AdvS § 40 lg 1 mõttes, kuid milliseid on advokaadibüroo saanud kliendi kontaktisikuna.

Juhatuse hinnangul on äriseadustiku §-s 631 reguleeritud kontaktisiku teenus õigusteenus. AdvS § 53 lõike 1 kohaselt  ei või advokaadiühingul olla teist tegevusala peale õigusteenuse osutamise. Sama paragrahvi teine lõige kehtestab, et füüsilisest isikust ettevõtjana tegutsev vandeadvokaat ei või sama ärinime all tegutseda teisel tegevusalal peale õigusteenuse osutamise. AdvS § 49 lõike 1 kohaselt osutab advokaat õigusteenust advokaadibüroo kaudu. Advokaadi poolt õigusteenuse osutamine on advokaadibüroo pidaja ettevõtlus. Seega saab AdvS § 41 lõige 1 sätestada advokaadi pädevuse õigusteenuse osutamisel.

Tuleb tähele panna, et äriseadustiku §-s §-s 631 nimetatud kontaktisiku teenus hõlmab üksnes ettevõtja menetlusdokumentide ja ettevõtjale suunatud tahteavalduste vastuvõtja rolli täitmist advokaadi poolt, mitte aga äriühingu juhtimisfunktsioonide teostamist.

Jätkuvalt kehtib põhimõte, et advokaadibüroos ei või tegutseda muu ettevõtja ega välismaa äriühingu filiaal peale advokaadiühingu või välismaa advokaadiühingu filiaali. 15.01.2018 jõustunud AdvS muudatuste kohaselt võivad advokaadid küll osutada äriseadustiku §-s 631 nimetatud kontaktisiku teenust (AdvS § 41 lõige 1 punkt 51), kuid jätkuvalt kehtib ka AdvS § 49 lõige 6. Seega ei tohi advokaadibürooga samades ruumides olla äriühingu kontor.

Advokaadi kontaktisikuna tegutsemisest ei saa järeldada, et kontaktisiku määranud äriühing ise tegutseks kontaktisiku asukohas. AdvS § 49 lõike 6 keeld reguleerib mõne teise äriühingu advokaadibüroos tegutsemist, mis seondub ettevõtja „tegevuskoha“ mõistega (TsÜS § 16). Dokumentide ja tahteavalduste vastuvõtmist ei ole võimalik vaadelda äriühingu tegevusena. Samuti ei ole äriühingu tegevusena vaadeldav ka teatud äriühingu dokumentide kättesaadavus advokaadibüroo aadressil. Kontaktisik on küll ühelt poolt dokumentide ja tahteavalduste kättesaamiseks õigustatud isik ja teiselt poolt käsitatakse kontaktisiku aadressi teda määranud juriidilise isiku aadressina, kuid siiski on tegemist õigusliku fiktsiooniga, mille puhul ei saa järeldada, et kontaktisiku määranud äriühing ise tegutseks kontaktisiku tegutsemiskohas.

Advokaadibüroos võib hoida üksnes dokumente, mis on seotud õigusteenuse osutamisega, sh dokumente, mis on kätte toimetatud advokaadile kui äriühingu kontaktisikule. Kliendi materjalide hoidmisel tuleb juhinduda ennekõike AdvS § 44 lõike 1 punktidest 3 ja 4 ning eetikakoodeksi §-st 16. Lisaks reguleerib „Kliendi materjalide hoidmise juhend“ kliendi antud ülesande täitmise käigus advokaadile üle antud mis tahes teabekandjatel olevate kliendi andmete ja andmekandjate sh dokumentide, ülesande täitmisega seotud kirjavahetuse ja kliendi ülesandel advokaadi koostatud õigusdokumentide jms hoidmist ja säilitamist.

Täiendavalt on tõusetunud küsimus, kas advokaati, kes osutab kontaktisiku teenust, tuleb käsitleda RahaPTS § 8 mõttes usaldusfondide ja äriühingute teenuse pakkujana, kellele laieneb ka samast seadusest tulenev loakohustus. Juhatus on seisukohal, et kuivõrd advokaadid tulenevalt oma staatusest on usaldusväärse teenuse pakkujad ning RahaPTS-s eraldi nimetatud, ei hõlma RahaPTS § 8 kontaktisiku teenust pakkuvaid advokaate. Seda tõlgendust kinnitab ka kontaktisiku regulatsiooni kehtestanud seaduseelnõu seletuskiri.

Juhatus peab vajalikuks vaadata seoses kontaktisiku regulatsiooni jõustumisega üle advokaadibüroode pidamise juhendi, kliendi materjalide hoidmise juhendi ning õigusteenuse osutamise korra seoses kliendi huvides juriidilise isiku juhtorganisse kuulumise ja osaluse omandamisega. Vajadusel teha nimetatud kordades ja juhendites täiendused seoses kontaktisiku teenuse osutamisega advokaadi poolt.

Juhatus

O T S U S T A S:

Teavitada eeltoodud seisukohast advokaati.